Den gennemsnitlige ledighed for nyuddannede er over 13 procent, men der er stor forskel fra branche til branche, viser en ny analyse.

I omegnen af hver femte nyuddannede erhvervsakademiker eller akademiker startede deres arbejdsliv med et halvt år eller mere i arbejdsløshed i 2015.

Det viser en ny analyse fra Arbejderbevægelsens Erhvervsråd, skriver Information.

- Krisen er ikke slut, når vi ser på de nyuddannedes ledighed, siger chefanalytiker i Arbejderbevægelsens Erhvervsråd Mie Dalskov Pihl.

Store forskelle mellem fag

Blandt alle nyuddannede i 2015 var over 13 procent arbejdsløse i et halvt år eller mere, efter at de havde afsluttet deres uddannelse.

Men det er et tal med mange nuancer.

I flere faggrupper er over hver femte arbejdsløs fra start, mens andre vader direkte fra skolen og ud i arbejde.

TV 2 har derfor lavet en liste over de faggrupper med størst og lavest ledighed på baggrund af analysen fra Arbejderbevægelsens Erhvervsråd.

Tallene viser, hvor mange nyuddannede, der i 2015 gik direkte fra deres uddannelse over i mindst seks måneders ledighed.